La Delegació del Govern de la Generalitat de Catalunya als països nòrdics celebra aquest any la Diada Nacional de Catalunya en format virtual i en el marc de la celebració del centenari de la creació de l'Orquestra Pau Casals (1920-2020).
El projecte "Musica i exili", impulsat pel Departament de Cultura de la Generalitat de Catalunya ha volgut homenatjar el violoncel·lista i compositor Pau Casals aquest any 2020, cent anys després de la creació de l'Orquestra que porta el seu nom, juntament amb altres personalitats com l'activista i músic Teresa Rebull, el compositor Robert Gerhard, i el poeta Josep Carner.
La trajectòria professional i personal de tots ells presenta un element comú: l'exili.
Pau Casals és una figura cabdal en la defensa de la Pau i la Democràcia al món.
El 24 d'octubre del 1971, va rebre la Medalla de la Pau de l'ONU.
La seva obra, a partir d'un text de Joan Alavedra, "El Pessebre", va néixer durant el conflicte de la Guerra Civil espanyola i en els camps de refugiats dels Pirineus francesos.
Al llarg dels anys l'obra "El Pessebre" també es va associar a la posterior lluita contra l'ocupació nazi i a la Segona Guerra Mundial.
Amb aquest acte, la Delegació vol posar en valor el compromís que té Catalunya amb la Pau; així com la voluntat de ser partícips en la consecució de l'Objectiu de Desenvolupament Sostenible (ODS) número 16: promoure societats pacífiques i inclusives per tal d'aconseguir un desenvolupament sostenible, proporcional accés a la justícia per a totes les persones i desenvolupar institucions eficaces, responsables i inclusives a tots els nivells.
L'acte comptarà amb un missatge institucional enregistrat del Conseller d'Acció Exteriors, Relacions Institucionals i Transparència, H. Sr.
Participaran en l'acte: David Rodriguez i Luke Prunty, creadors i intèrprets de l'espectacle de dansa "Peace, Peace, Peace", que incorpora la música de Pau Casals com un dels seus elements vertebradors; i Núria Ballester, directora de la Fundació Pau Casals.
L'acte també comptarà amb un arranjament del Cant dels Ocells i de l' Himne Nacional de Catalunya -Els Segadors, a càrrec de "SoNA - espai d'aprenentatge músical".
Núria Ballester Valveny ha realitzat la catalogació i inventari del fons del Museu Pau Casals i ha treballat a l'Arxiu Nacional de Catalunya en la catalogació del fons de la Fundació Pau Casals.
També ha realitzat l'inventari del fons Pau Casals a Washington D.C, conjuntament amb Marta Casals.
El 2001 s'incorpora com a conservadora del Museu Pau Casals i des del 2010 n'és la directora.
David Rodriguez és gestor cultural especialitzat en cooperació cultural internacional.
Els seus àmbits de recerca inclouen l'educació, les arts escèniques, la diplomàcia cultural, les economies de festivals i el turisme d'esdeveniments.
Actualment treballa per la Lliga Suïssa contra el Càncer com a responsable del projecte Dansons la vie!, establint vincles entre l'àmbit cultural i el de la salut; és membre del Consell Internacional de Dansa; i president de l'Associació Cultural David Rodriguez (ACDR).
Luke Prunty és graduat en Ciències de l'Exercici i de l'esport i ha completat la seva formació com a ballarí a Alegria Dance Studios a Sydney i a l'escola Rudra-Béjart a Lausanne (Suïssa).
Actualment col·labora amb diversos centres com a entrenador personal, ballarí freelance, professor de dansa i fitness i coreògraf.
És codirector i responsable del festival Girona en Moviment, festival de dansa contra el càncer organitzat per l'ACDR.
Si us vau perdre l'acte en línia, podeu tornar-la a veure a través de l'enllaç que trobareu a l'apartat de més informació del final d'aquesta pàgina.